Belowende sokkerspeler sterf ná weerlig hom trefLuyanda Ntshangase, doelskieter vir Maritzburg United (Foto: Safa) Die Suid-Afrikaanse Sokkervereniging (Safa) het gesê sokkertoeskouers landswyd treur oor die afsterwe van Luyanda Ntshangase, ŉ doelskieter vir Maritzburg United. Ntshangase (21) is in Maart tydens ŉ wedstryd deur weerlig getref en het sedertdien behandeling in die hospitaal ontvang. Hy het Vrydag gesterf. Ntshangase het twee seisoene gelede sy debuut vir die KwaZulu-Natalse span gemaak teen Kaizer Chiefs. “Safa betuig sy innige meegevoel met die Ntshangase-familie vir hul verlies. Ons wens ook alle sterkte toe aan sy spanmaats by Maritzburg United, sy vriende, familie en toeskouers landswyd. Mag hy in vrede rus,” het Dennis Mumble, uitvoerende hoof van Safa, gesê. Ntshangase was ŉ belowende speler en het vinnig naam gemaak. Hy sou ook vir die nasionale o.20’s span (Amajita) gespeel het. “Dis baie hartseer, want Luyanda het baie potensiaal getoon. Dis baie hartseer dat Suid-Afrika van dié talent beroof is,” het Thabo Senong, hoofbreier vir Amajita, gesê. “Ons innige meegevoel aan die familie, vriende en Maritzburg United FC. Ons dink aan en bid vir julle tydens hierdie moeilike tyd.”